**Femeile ştiu să iubească**

*Flavius*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Spânzurată de clipa nefericită

foamea mea lăuntrică ieşea printre dinţi,

rodea câteva pofte dintre sânii tăi

copţi ca nişte căpşuni gigantice.

Noaptea de sirenă

răscoleşte ca pe nebun biserica

din şaua dealului cu faţa spre apus

unde ţăranii îşi spală păcatele la spovedanie,

gândurile lor capătă durerea vinovată

ce lecuieşte sufletul.

Întregul trup dezbrăcat de suferinţă

se transformă în forme de recunoaştere

a limitelor dincolo de care nu se poate trece.

Oricum ar fi, femeile ştiu să iubească

şi nu sunt un vânat uşor,

imaginea lor aparent domestică

rupe timpul în bucăţi rostogolite pe caldarâm

de care se împiedică bărbaţii

şi nu le mai uită.